BCPG บวกแรง 4% รับแผนขยายธุรกิจเต็มสูบ วางเป้าปี 62 ดัน EBITDA โตเกิน 15%
BCPG บวกแรง 4% รับแผนขยายธุรกิจเต็มสูบ วางเป้าปี 62 ดัน EBITDA โตเกิน 15% ล่าสุด ณ เวลา 11.59 น. อยู่ที่ระดับ 16.70 บาท บวก 0.60 บาท หรือ 3.73% มูลค่าการซื้อขาย  119.20 ล้านบาท
13 มี.ค. 2562

ผู้สื่อข่าวรายงานว่า ราคาหุ้น บริษัท บีซีพีจี จำกัด (มหาชน) หรือ BCPG ณ เวลา 11.59 น. อยู่ที่ระดับ 16.70 บาท บวก 0.60 บาท หรือ 3.73% มูลค่าการซื้อขาย  119.20 ล้านบาท

ทั้งนี้ ราคาหุ้น BCPG ปรับตัวขึ้นคึกคักวันนี้ หลังมีการรายงานข่าว นางสาวภัทร์ภูรี ชินกุลกิจนิวัฒน์ รองกรรมการผู้จัดการใหญ่ สายงานการเงินละบัญชี บริษัท บีซีพีจี จำกัด (มหาชน) หรือ BCPG เปิดเผยว่า แผนการดำเนินงาน 5 ปี (2562-2566) บริษัทวางงบลงทุนรวม 50,000 ล้านบาท
โดยปี 2562 กำหนดงบลงทุน 10,000 ล้านบาท เพื่อรองรับการพัฒนาโครงการใหม่ 50% และรองรับการเข้าซื้อโรงไฟฟ้า 50% โดยบริษัทมองหาโอกาสขยายการลงทุนในแถบเอเชีย-แปซิฟิก ได้แก่ ประเทศไทย ญี่ปุ่น อินโดนีเซีย ฟิลิปปินส์ มาเลเซีย สปป.ลาว เวียดนาม ไต้หวัน เกาหลีใต้ และออสเตรเลีย เพื่อสร้างการเติบโตให้กับบริษัท โดยการเข้าลงทุนวางเป้าหมายจะได้รับผลตอบแทนจากการลงทุน (IRR) ที่ระดับ 13-15%
สำหรับในประเทศไทยจะได้รับปัจจัยบวกจากแผนพัฒนากำลังผลิตไฟฟ้า (Power Development Plan : PDP) ฉบับใหม่ 2018 ขณะที่ในประเทศญี่ปุ่นบริษัทมองหาโอกาสลงทุนไบโอแมสเพิ่มเติมประมาณ 100 เมกะวัตต์ (MW) ส่วนประเทศฟิลิปปินส์ยังมองหาโอกาสขยายการลงทุนในโครงการพลังงานลม
ส่วนภาพรวมแนวโน้มผลประกอบการปี 2562 บริษัทวางเป้าหมายจะมีกำไรก่อนหักดอกเบี้ย ภาษี และค่าเสื่อม (EBITDA) เติบโต 15-20% จากปี 2561 เนื่องจากบริษัทจะมีโครงการใหม่ที่ทยอยเปิดดำเนินการเชิงพาณิชย์ (COD) เพิ่มอีก 3 โครงการ ได้แก่ โครงการลมลิกอร์ที่จังหวัดนครศรีธรรมราช กำลังการผลิต 10 MW คาดว่าจะ COD ช่วงเดือน เม.ย. 2562
นอกจากนี้ ยังมีโครงการมหาวิทยาลัยอัจฉริยะพลังงานสะอาด ที่บริษัทได้รับคัดเลือกจากมหาวิทยาลัยเชียงใหม่ ให้เป็นผู้ติดตั้งแผงโซลาร์เซลล์บนพื้นที่หลังคา (โซลาร์รูฟท็อป) กำลังการผลิตรวม 12 MW ที่จะทยอยเปิด COD ตั้งแต่ปลายปี 2562 และโครงการโซลาร์ฟาร์มที่ประเทศญี่ปุ่น ประมาณ 30 MW ที่จะ COD ภายในปี 2562
ทั้งนี้ ปัจจุบันบริษัทมีโครงการที่อยู่ระหว่างพัฒนา จำนวน 191 MW ได้แก่ ในไทย จำนวน 10 MW ญี่ปุ่น 151.10 MW ฟิลิปปินส์ 5.6 MW และอินโดนีเซีย 24 MW ที่จะทยอย COD อย่างต่อเนื่องในอนาคต จากปัจจุบันบริษัทมีโครงการที่ COD แล้วจำนวน 381 MW